  Наталья Тетерина 27–29 куарусёнэ Сыктывкарын Россиысь финн-угор калыкъёслэн 6-тӥ ӧтчамзы ортчиз. Куинь нунал ӵоже Коми Элькунлэн шоркараз кунлэн 43 улосвылысьтыз 204 делегатъёс но 32 куноос финн-угор дуннеез азинтонъя ужпумъёс сярысь кенешизы. Ӧтчамлэн нырысетӥ нуналаз Россиысь финн-угор калыкъёслэн ассоциацизылэсь кивалтӥсьсэ бырйизы. Азьветлӥсьлэсь интыужзэ утиз Пётр Тултаев, со понна вань делегатъёс куаразэс сётӥзы. Собере котькуд калыклэн делегатэз улосвылаз финн-угор калыкен герӟаськем ужрадъёс сярысь ас кылыныз доклад лыдӟиз. Удмуртия сярысь «Удмурт Кенеш» огазеяськонлэн кивалтӥсез Татьяна Ишматова вераз. Огъя учконо ке, финн-угор ӵектосъёс Удмуртиын котькуд ӧрын радъясько, азинско: поэзия, проза, крезьгур, тазалык, политика, журналистика, спорт, дышетон но мукет Татьяна ИшматоваДокладаз «Удмурт Кенешлэн» кивалтӥсез егитъёсын ужлы саклык висъяз. Кылсярысь, «Эктон корка» студия, «Шунды» огазеяськонлэн усточи нылпиослы «Шундыкар» лагерь но трос мукетыз сярысь вераз. Секциосъя уж Кыкетӥ нунал быдэсак секциосын ужлы сӥземын вал. Тодэ вайытом, ӧтчамын огъя 4 секция ужаз, котькудаз Удмуртиысь доклад лыдӟисьёс яке секциен кивалтӥсьёс вал: «Кыл. Дышетон. Тодос», доклад лэсьтӥз Наталья Кондратьева, Удмурт Кун университетысь Удмурт филологияя, финно-угроведения но журналистикая институтэн кивалтӥсь Та секцилэн ужаз пыриськисьёс пӧлын вал Глазкарысь В. Г. Короленко нимо пединститутысь удмурт кылъя но литературая дышетӥсь Ольга Никифорова. Солэн верамезъя, отын со пӧртэм интыосын ужан амалъёс сярысь пайдаёзэ кылӥз. Кыл дышетон ласянь, кызьы верало, анай-атайёсын ужаны кулэ шуыса, со озьы ик луэ. Мон сямен, удмурт кылэз яке мукет финн-угор кылъёсты дышетыны кулэ „волевым решением“ шуом ини, пыртыны 2-тӥ классын дышетон Ольга НикифороваКызьы вераз Ольга Никифорова иворъёсъя «Удмуртия» агентстволы, удмурт кылэз дышетон ласянь нокыӵе быръён амалэз луыны кулэ ӧвӧл, малы ке шуоно мукет тодметъёсъя дышетоно-а, ӧвӧл-а юан уг кылды. Дышетон программае пырто но тӥни. Озьы ик йӧскалык кылъёсын но луыны кулэ. Дышетӥсьлэн чакламезъя, удмурт кылэз вӧлмытон ласянь ик уж азьвыл кадь мыноз. «Лулчеберет. Этнотуризм», доклад лэсьтӥз Татьяна Шкляева, Архитектурая но этнографияя «Лудорвай» музей-заповедникен кивалтӥсь «Этнографи туризмез азинтон» докладаз Татьяна Шкляева быдэс Удмуртиысь югдурез возьматӥз. Со сяна сыӵе бадӟым ивортон лэсьтӥсьёс ӧй вал, соин ик Татьяна Шкляева уг вала, кинэн асьмедыз ӵошатыны луоз шуыса. «Тодэм потэ вал, кыӵе Марий Элын ужпумзы, Мордовиын кыӵе ужрадъёссы пуктэмын. Мон тодӥсько, Теризморгаын (Мордовиын — ред.) вань соослэн куно пумитан корказы шуыса. Кылэм потэ вал, кӧня соослэн кунооссы, кызьы соос ужзэс пукто. Соослэсь мон ужзэс ӧй адӟы. Кин ке но книгазэ возьматӥз, сыӵе сюбег подход, мон шуысал», — пусйиз Татьяна Шкляева. «Лудорвай» музей-заповедниклэн кивалтӥсез вераз, вуоно ӧтчамын быдэс улосвылъя паськытгес докладъёс тросгес мед луозы шуыса, со аслэсьтыз малпанзэ «Удмурт Кенешлэн» исполкомезлэн пумиськоназ шараялоз. Татьяна Шкляева Удмуртиысь этнотуризмен тодматӥз Фото: Наталья Еркешева © udmurt.media Озьы ик аслэсьтыз мылкыдзэ иворъёсъя «Удмуртия» агентстволы вераз «Удмурт Кенеш» огазеяськонлэн Вотка ёросысь ёзэтэзлэн кивалтӥсез Алевтина Перевозчикова. Со та выллем бадӟым ужрадэ нырысьсэ пыриськиз но туж ӟеч мылкыдын бертӥз. «Котькуд ужысь мар ке но выльзэ басьтӥськод. Тани пайми мон аслым ачим. Уг тодӥськы вал, аслам возьдаськонэлы, Тверь карелъёс вань шуыса. Мыным туж со тунсыко потӥз, бертӥ ке, лыдӟо ини мон соос сярысь», — мылкыдзэ усьтӥз Алевтина Перевозчикова. «Лулчеберет. Этнотуризм» секциын ужан улсын Вотка ёросысь удмуртъёслэн азьветлӥсьсылы Финн-угор этнопарке вуылыны кылдӥз. Со Сыктывкарлэсь 60 иськемысь Ыб черкогуртын интыяськемын. Отын коми калыклэсь вашкала улон интыоссэс адӟыны луиз. Со сяна, этнопаркын ик нырысьсэ мувӧй суредъёсын адӟытон радъямын. Алевтина Перевозчикава верамъя, со Ыбысь этнопаркез Шарканысь Тол Бабайлэн резиденциеныз ӵошатӥз но асьме элькун но бере уг кыльы шуыса валаз. «СМИ. Иворъёсъя технологиос», секциен одӥгез кивалтӥсез — Сергей Касаткин, «Мынам Удмуртие» телеканаллэсь валтӥсь редакторзэ йӧскалык вещаниея воштӥсез Зэм ик, Россиысь финн-угор калыкъёслэн 6-тӥ ӧтчамазы трос кулэ юанъёс ӝутӥськизы. Со сярысь иворъёсъя «Удмуртия» агентстволы Йӧскалык лыдӟетъюртлэн кивалтӥсезлэн воштӥсез Анна Семёнова вераз. Со кык секцилэн ужаз пыриськиз: «Кыл. Дышетон. Тодос» но «СМИ. Иворъёсъя технологиос». Анна Семёнова пусйиз, лыдӟетъюртын ужась понна тужгес сюлэмшугъятӥсез — со иворъёсъя вӧлмет (информационное пространство) бордын уж. Кылсярысь, кыӵе инты финн-угор дуннеын басьтэ асьме Удмурт электрон лыдӟетъюрт. Огъя верано ке, мон шуысал, асьме электрон библиотека — со одӥгез валтӥсез, азьмынӥсез Россиысь финн-угор калыкъёс пӧлын. Озьы ик Коми центрлэн кыӵе ке но инструментъёсыз, кыӵе ке но сервисъёсыз асьмелы адӟем карымон Анна Семёнова «Экология. Таза калык», доклад лэсьтӥз Николай Стрелков, Ижкарысь кун эм академиен кивалтӥсь  Секциосын ужам сяна, ӧтчам улсын егитъёслы но ужбергатонлы сӥзем котырес ӝӧкъёс радъяськизы. Егитъёслэн котырес ӝӧказы Кун Думаысь депутат, истори тодосъя доктор Алексей Загребин доклад лэсьтӥз. Солэн верамезъя, егитъёс нырысь ик дышетскем муртъёсын герӟасько. Нош басьтэм тодон-валанъёсты мукет адямиослы но сётыны кулэ, пусйиз Алексей Загребин. Россиысь финн-угор калыкъёслэн ассоциацизылэн 6-тӥ ӧтчамезлэсь резолюцизэ юнматон Секциосъя ужын котькуд мылкыд карись аслэсьтыз дэмланъёссэ вераны быгытӥз. Тужгес кулэоссэ Россиысь финн-угор калыкъёслэн ассоциацизылэн 6-тӥ ӧтчамезлэн резолюциезлэн ӵектосаз пыртӥзы. Ӧтчамлэн берпуметӥ нуналаз, 29-тӥ куарусёнэ, йылпумъян ужкагазэз эскерон дыръя но делегатъёс тупатон-ватсанъёссэс вераны быгатӥзы на. Огъя куара сётонын ваньмыз сямен резолюциез юнматон понна дурбасьтӥзы. Пётр Тултаев вань делегатъёслы ужамзы понна тау кариз Фото: Наталья Еркешева © udmurt.media Россиысь финн-угор калыкъёслэн ассоциацизылэн 6-тӥ ӧтчамез кулэен лыдъя, кылсярысь, кыл, дышетон но тодос удысын: кылъёсты йӧскалык лулчебертъёсты утен, азинтон но вӧлмытон понна ивортодэт технологиосты кутонлы юрттонэз; анай кылын книгаосты но берыктэм литератураез поттыны юрттонэз; анай кылъя но литературая учебникъёсты Федерал лыдметэ пыртонэн герӟаськем ужпумъёсты сэрттыны-пертчыны юрттонэз. Лулчеберетэз но туризмез азинтон удысын: Россиысь финн-угор калыкъёслэн историзыя но лулчебертсыя докуметальной фильмъёс но эскеронъёсъя ӵектосъёсты кылдытонлы юрттэт сётон; этнотуризмез, этноспортэз азинтонлы юрттон, та ласянь валче ужан сярысь улсовылъёс куспын тупанкылъёс юнматонлы юрттон. Иворъёсты вӧлмытон ёзэсъёс но технологиос удысын: йӧскалык журналъёсты но газетъёсты, Россиысь финн-угор но самоди калыкъёслэн историзыя, этнографизыя, фольклорзыя ужкагазъёсын бичетъёсты дасян, поттон ласянь юрттон; улосвылысь телерадиокомпаниосын финн-угор кылъёсын эфир дырез будэтыны юрттон; Россиысь финн-угор улосвылъёсын йӧскалылккуспо журналистикая медиафорумъёс но семинаръёс радъяны юрттон. Озьы ик нимаз чуръёсын пусйизы егитъёслы Атыкай музъемез гажан мылкыд пыӵатон, мерлыко уж но ужбергатон удысъёсын. Ужпумъёс валамонэсь, адӟымонэсь но быдэстымонэсь Пётр Тултаев, Россиысь финн-угор калыкъёслэн ассоциацизылэн кивалтӥсезӦтчамлэн шулдыръяськон программаез Россиысь финн-угор калыкъёслэн 6-тӥ ӧтчамазы пыриськисьёс понна ужрадъясьёс нимысьтыз шулдыръяськон программа дасяллям. Нырысетӥ ӝытэ куноосты Коми Элькунлэн кырӟанъя но эктонъя «Асъя кыа» кун ансамблез шулдыртӥз. Собере ӧтчаме пыриськисьёсты Коми Элькунлэн тӧроез Сергей Гапликов сӥё-дано пумиськоназ ӟечкылаз. Кыкетӥ нуналэ делегатъёсты йӧ вылын «Волшебная сказка Пармы» шоу возьмаз. Со калык мифъёсъя пуктэмын но коми шӧмын пыӵатэмын. Со ӝытэ ик Россиысь финн-угор калыкъёслэн ассоциацизылэн кивалтӥсез Пётр Тултаев ӧтчамлэсь кунооссэ сӥё-дано пумиськонын утялтӥз. Шулдыръяськонын пӧртэм делегациосысь артистъёс кырӟазы. Удмуртиысь тодмо кырӟась Богдан Анфиногенов «Суперудмурты» кырӟанэныз вань калыкез эктытӥз. Нош Казаньысь удмуртъёслэн йӧскалык лулчеберетъя автономиенызы кивалтӥсь Павел Александров выль «IZEME» кырӟанэныз тодматӥз. Тегъёс: Мерлык удмуртъёс удмурткыл финн-угоркалыкъёс  